ଭୁବନେଶ୍ୱର ମି ୱାଇ-ଫାଇ ଗଲା କୁଆଡ଼େ? - ସତ୍ଯର ସ୍ବର ନିର୍ଭୟ\nଭୁବନେଶ୍ୱର ମି ୱାଇ-ଫାଇ ଗଲା କୁଆଡ଼େ?\n୨୦୧୮ ଅଗଷ୍ଟ ୩୧ ତାରିଖ ସ୍ୱାୟତ୍ତ ଶାସନ ଦିବସ ଅବସରରେ ଆୟୋଜିତ ଏକ ସରକାରୀ କାର୍ଯ୍ୟକ୍ରମରେ ଯୋଗ ଦେଇ ତତ୍କାଳୀନ ମେୟର ଅନନ୍ତ ନାରାୟଣ ଜେନା ଘୋଷଣା କରିଥିଲେ ଯେ, ବିଶ୍ୱକପ୍ ହକି ପୂର୍ବରୁ ଭୁବନେଶ୍ୱର ଦେଶର ପ୍ରଥମ ୱାଇ-ଫାଇ ସହରରେ ପରିଣତ ହେବ । ଏବେ ଅନନ୍ତ ମଧ୍ୟ ଭୁବନେଶ୍ୱରରୁ ବିଜଦ ଟିକଟରେ ବିଧାନସଭାକୁ ନିର୍ବାଚିତ ହୋଇଛନ୍ତି । ବୋଧହୁଏ ସେ ନିଜ ଘୋଷଣାକୁ ଭୁଲି ଯାଇନଥିବେ ।\n୨୦୧୮ ନଭେମ୍ବରରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ନିଶୁଳ୍କ ୱାଇ-ଫାଇ ସେବାର ଶୁଭାରମ୍ଭ କଲେ ଏକ ଭବ୍ୟ ସମାରୋହରେ । ପ୍ରଥମ ଦିନ ୧୦୦ଟି ହଟ୍ସ୍ପଟ୍ ଚାଲୁ ହେଲା ବୋଲି ମୁଖ୍ୟମନ୍ତ୍ରୀ ଘୋଷଣା କରିଥିଲେ । ପ୍ରଥମ ଦିନ ହିଁ ୨୭୫ଟି ଏକ୍ସେସ୍ ପଏଣ୍ଟ କାର୍ଯ୍ୟ କରିଥିଲା । ମୁଖ୍ୟତଃ କିଟ୍ ଛକ ଠାରୁ ରାଜଭବନ, ଆଚାର୍ଯ୍ୟ ବିହାରରୁ ଏଜି ଛକ ଏବଂ ଶିଶୁ ଭବନରୁ ବାଣୀ ବିହାର ଓ ନାଲକୋ ଛକରୁ ଆଚାର୍ଯ୍ୟ ବିହାର ଅଞ୍ଚଳବାସୀଙ୍କୁ ମୁକ୍ତ ୱାଇ-ଫାଇ ସେବା ଯୋଗାଇ ଦିଆଗଲା ବୋଲି ସେଦିନ ସଭାରେ ଘୋଷଣା କରିଥିଲେ ମୁଖ୍ୟମନ୍ତ୍ରୀ ।\nପ୍ରତି ଏକ୍ସେସ ପଏଣ୍ଟରେ ଏକାବେଳକେ ୧୫୦ ଜଣ ମୋବାଇଲ ବ୍ୟବହାରକାରୀ ଏହି ସେବା ପାଇପାରିବେ ବୋଲି କୁହାଯାଇଥିଲା । ପ୍ରତ୍ୟେକ ଉପଭୋକ୍ତାଙ୍କୁ ୨୫୦ ଏମ୍ବି ଡାଟା ଡାଉନଲୋଡ୍ କରିବା ପାଇଁ ସୁଯୋଗ ମିଳିବ ବୋଲି ମଧ୍ୟ ପ୍ରଚାର କରାଯାଇଥିଲା । ଏହି ଅବସରରେ ବିରାଟ ବିରାଟ ବିଜ୍ଞାପନ ପ୍ରକାଶ କରିଥିଲେ ସରକାର ।\nମୁଖ୍ୟମନ୍ତ୍ରୀ ଫ୍ରି ୱାଇ-ଫାଇ ସେବା ଶୁଭାରମ୍ଭ କରିବା ଅବସରରେ କହିଥିଲେ ଯେ, 'ମୁଁ ଅତ୍ୟନ୍ତ ଖୁସି ଯେ ଭୁବନେଶ୍ୱର ମି ୱାଇ-ଫାଇ ପ୍ରୋଜେକ୍ଟ ଦେଶର ଏଧରଣର ପ୍ରଥମ ପ୍ରୋଜେକ୍ଟ ହେବାକୁ ଯାଉଛି । ଏହା ଦ୍ୱାରା ପୂରା ଭୁବନେଶ୍ୱରରେ ୱାଇ-ଫାଇ ସେବା ନିଶୁଳ୍କ ଉପଲବ୍ଧ ହେବ । ଏଥିରୁ ନୂଆ ପୀଢ଼ିର ଯୁବକ ଯୁବତୀମାନେ ଫାଇଦା ପାଇବେ ।'\nମୁଖ୍ୟମନ୍ତ୍ରୀ ଏହା ମଧ୍ୟ ଲିଖିତ ଭାଷଣରେ କହିଥିଲେ ଯେ,ଏଭଳି ପ୍ରକଳ୍ପ ସରକାରଙ୍କୁ ମଧ୍ୟ ଡିଜିଟାଲ ବ୍ରିଜ୍ ଗଠନ ପାଇଁ ସାହାଯ୍ୟ କରିବ ।\nଡିସେମ୍ବରରେ ବିଶ୍ୱକପ୍ ହକି ଟୁର୍ଣ୍ଣାମେଣ୍ଟ ଆୟୋଜନ କରିଥିଲା ଓଡ଼ିଶା । ଇତି ମଧ୍ୟରେ ବର୍ଷେ ବିତିଗଲାଣି । ମାତ୍ର ୱାଇ-ଫାଇ ସେବା ଚୁଲିକୁ ଚାଲିଗଲାଣି ବର୍ଷକ ଭିତରେ । ଏହି ପ୍ରକଳ୍ପ ଲାଗି ବିଏସ୍ସିଏଲ୍ର ସ୍ମାର୍ଟ ସଲୁ୍ୟସନ୍ ଏବଂ ମାଷ୍ଟର ସିଷ୍ଟମ ଇଣ୍ଟିଗ୍ରେଟେର ବାବଦକୁ ଏକ ଆଇଟି କମ୍ପାନୀ ହନିୱେଲକୁ କେତେ ଅର୍ଥ ଦିଆଯାଇଥିବ ତାହା ତଦନ୍ତ ସାପେକ୍ଷ । କିନ୍ତୁ ଶେଷ ନିଷ୍କର୍ସ ହେଲା ଏବେ କେଉଁଠି ଭୁବନେଶ୍ୱରରେ ନିଶ୍ୁଳ୍କ ୱାଇ-ଫାଇ ସେବା ମିଳୁନାହିଁ । ଯଦି କଳିଙ୍ଗ ଷ୍ଟାଡ଼ିୟମ ଏବଂ ଏଜି ଛକରେ କଦବା କେମିତି ଏହି ସେବା କେହି ଉପଲବ୍ଧ କରୁଥିବେ, ତାହା ଅଲଗା କଥା । କିନ୍ତୁ ମୁଖ୍ୟମନ୍ତ୍ରୀଙ୍କ ଘୋଷଣା ମୁତାବକ ସାରା ସହରକୁ ନିଶୁଳ୍କ ୱାଇ-ଫାଇ ସେବା ଯୋଗାଇ ଦେବାରେ ଓଡ଼ିଶା ଦେଶର ପ୍ରଥମ ବୋଲି ଯେଉଁ ଦମ୍ଭ କରିଥିଲେ, ତାହା ପାଣିରେ ଗାର ସାବ୍ୟସ୍ତ ହୋଇସାରିଛି ।\nନବୀନ ସରକାର ନାଟକ କରିବାରେ ଧୁରନ୍ଧର । ମୁଖ୍ୟମନ୍ତ୍ରୀ ନିଜେ ଭାବି ନେଇ ସାରିଛନ୍ତି ଯେ, ଆଜିକା କଥା କାଲିକୁ ମନେ ରହେ ନାହିଁ ଓଡ଼ିଆଙ୍କର । ତେଣୁ ଗତବର୍ଷ ନଭେମ୍ବରରେ ଯେଉଁ ୱାଇ-ଫାଇ ସର୍ଭିସର ନାଟକ ଦେଖାଇଥିଲେ ସେ, ଏବେ ଲୋକେ ତାହା ଭୁଲି ଯାଇ ସାରିଲେଣି । ଆଗକୁ ନିର୍ବାଚନ ନାହିଁ । ଜାନୁଆରୀ-ଫେବୃଆରୀରେ ଏଫ୍ଆଇଏଚ୍ ପ୍ରୋ-ଲିଗ୍ ଆରମ୍ଭ ହେବାକୁ ଯାଉଛି ଭୁବନେଶ୍ୱରରେ । ସେତେବେଳେ ହୁଏତ ପୁଣି ୱାଇ-ଫାଇ କଥା ମନେ ପକାଇ ପାରନ୍ତି ନବୀନ ସରକାର ।
